b'\n_START_ARTICLE_\nElijah Baley\n_START_PARAGRAPH_\nElijah Baley (joskus my\xc3\xb6s Lije Baley) on Isaac Asimovin luoma fiktiivinen poliisimies, joka selvitt\xc3\xa4\xc3\xa4 rikoksia tulevaisuudessa, jossa robotit ja avaruusmatkustus ovat arkip\xc3\xa4iv\xc3\xa4\xc3\xa4. Apulaisenaan h\xc3\xa4nell\xc3\xa4 on humanoidirobotti R. Daneel Olivaw. Hahmo esiintyy kolmessa Asimovin Robotti-sarjaan kuuluvassa romaanissa; Ter\xc3\xa4sluolat (The Caves of Steel, 1954), Alaston aurinko (The Naked Sun, 1957) ja Aamunkoiton robotit (The Robots of Dawn, 1983). Sen lis\xc3\xa4ksi h\xc3\xa4n esiintyy p\xc3\xa4\xc3\xa4henkil\xc3\xb6n\xc3\xa4 novellissa Peilikuva (Mirror Image, 1972), joka on julkaistu suomeksi novellikokoelmassa Robotit._NEWLINE_Elijah Baley mainitaan useasti Robotti-sarjan nelj\xc3\xa4nness\xc3\xa4 ja viimeisess\xc3\xa4 romaanissa Robotit ja Imperiumi (Robots and Empire, 1985), joka sijoittuu aikaan 200 vuotta h\xc3\xa4nen kuolemansa j\xc3\xa4lkeen.\n_START_SECTION_\nHahmo\n_START_PARAGRAPH_\nElijah Baley ty\xc3\xb6skentelee New Yorkin poliisissa tulevaisuudessa, jossa maan asukkaat ovat erist\xc3\xa4ytyneet katettuihin kaupunkeihin, joita asukkaat kutsuvat ter\xc3\xa4sluoliksi. Ihmiskunta on jakautunut kahtia n\xc3\xa4ihin maan asukkaisiin ja avaruuslaisiksi kutsuttuihin uusia planeettoja asuttaneisiin ihmisiin. Kuten muutkin maan asukkaat, Baleykaan ei kest\xc3\xa4 olla pitk\xc3\xa4\xc3\xa4 aikaa ulkoilmassa ja avoin tila aiheuttaa h\xc3\xa4nelle pahoinvointia. H\xc3\xa4n my\xc3\xb6s polttaa piippua, mutta yritt\xc3\xa4\xc3\xa4 p\xc3\xa4\xc3\xa4st\xc3\xa4 t\xc3\xa4st\xc3\xa4 tavasta eroon Aamunkoiton roboteissa. _NEWLINE_Baley kutsutaan Ter\xc3\xa4sluolien alussa selvitt\xc3\xa4m\xc3\xa4\xc3\xa4n avaruuslaisen murhaa, johon h\xc3\xa4nelle annetaan avuksi humanoidirobotti R. Daneel Olivaw. Olivawista ja Baleysta tulee elinik\xc3\xa4isi\xc3\xa4 yst\xc3\xa4vi\xc3\xa4. He kohtasivat seuraavan kerran Alastomassa auringossa, jossa Baley joutuu matkustamaan kotiplaneetaltaan Solarian planeetalle selvitt\xc3\xa4m\xc3\xa4\xc3\xa4n toisen avaruuslaisen murhaa. Baleysta tulee t\xc3\xa4ss\xc3\xa4 romaanissa ensimm\xc3\xa4inen maan asukas, joka on poistunut planeetalta avaruuden kolonisaation loppumisen j\xc3\xa4lkeen._NEWLINE_Jokaisessa Robotti-romaanissa, jossa Baley esiintyy, murhaan liittyv\xc3\xa4t tavalla tai toisella robotit, joihin on Asimovin kirjoille tyypilliseen tapaan ohjelmoitu robotiikan kolme p\xc3\xa4\xc3\xa4s\xc3\xa4\xc3\xa4nt\xc3\xb6\xc3\xa4. N\xc3\xa4m\xc3\xa4 s\xc3\xa4\xc3\xa4nn\xc3\xb6t, sek\xc3\xa4 planeettojen omat kulttuurit luovat s\xc3\xa4\xc3\xa4nn\xc3\xb6nmukaisuuksia, joiden mukaan murha on voinut tapahtua. Esimerkiksi Alastoman auringon solarialaiset eiv\xc3\xa4t kykene keskustelemaan toistensa kanssa kasvotusten vaan k\xc3\xa4ytt\xc3\xa4v\xc3\xa4t hologrammeja, eiv\xc3\xa4tk\xc3\xa4 n\xc3\xa4in ollen loogisesti ajateltuna ole kykenevi\xc3\xa4 tekem\xc3\xa4\xc3\xa4n murhaa, joka on kuitenkin tapahtunut._NEWLINE_My\xc3\xb6hemmin Aamunkoiton roboteissa k\xc3\xa4y ilmi, ett\xc3\xa4 Baleysta on tullut myyttinen maan asukkaiden sankari ja viittauksia h\xc3\xa4neen l\xc3\xb6ytyy muistakin Asimovin my\xc3\xb6hemmist\xc3\xa4 romaaneista, kuten Kohti S\xc3\xa4\xc3\xa4ti\xc3\xb6t\xc3\xa4 (Prelude To Foundation, 1988) sek\xc3\xa4 S\xc3\xa4\xc3\xa4ti\xc3\xb6 ja Maa (Foundation And Earth, 1988).'